google/wiki40b huggingface dataset:
Else Marie Fjære

Hurtigløp på skøyter

Hun representerte Norge og Tønsbergs Turnforening i hurtigløp på skøyter. Med sin debut-deltagelse i VM i Östersund 1960 ble hun Norges nest yngste VM-debutant og er fortsatt etter Allround-VM 2013 Norges tredje yngste VM-debutant i et senior-VM i hurtigløp på skøyter uansett kjønn med sine da 15 år, 6 måneder og 28 dager.
Malangshalvøya

Malangshalvøya er ei halvøy i Balsfjord og Tromsø kommuner i Troms. Den avgrenses i øst av Balsfjorden, i vest av Malangen og i nord av Straumsfjorden. Den er rundt 30 km lang og opptil 15 km brei. De sentrale delene av halvøya domineres av fjell på over 1 000 moh, hvorav det største er den 1 168 meter høye Bentsjordtinden. Det er bebyggelse ved fjordsidene langs stort sett hele halvøya. Langs vest- og nordsida av Malangshalvøya går Fv286, mens fylkesvei 858 følger østsida til den krysser over til vestsida ved Malangseidet.
Fabrice Lapierre

Ungdom og junior

Lapierre fikk sølv i lengde ved junior-VM på Jamaica i 2002. Året etter flyttet han til USA, og gikk på college der, og han vant NCAA-mesterskapet i 2005.

Senior

Han flyttet tilbake til Australia i 2006, og vant uttaket til Samveldelekene 2006 med ny personlig rekord. Dette ga han plass på landslaget. I Samveldelekene 2006 fikk han bronse, med 8,10 meter. Han økte også sin personlige rekord til 8,19 i 2006, og ble tatt ut på Oseania sitt lag som deltok i Verdenscupen i friidrett 2006, der han kom på 8.-plass. Han vant også det australske mesterskapet dette året. 
I august 2008 deltok han i sitt første OL, da han deltok i sommer-OL 2008 i Beijing. Han hoppet 7,90 i innledende runde, som var hans beste hopp i denne olympiaden, og endte på 16.-plass. Han var 5 cm fra å nå finalen. Han avsluttet 2008-sesongen ved å vinne World Athletics Final i Stuttgart med sesongens lengste hopp på 8,14 meter. 
I mars 2009 vant han sitt andre australske mesterskap i lengde, med et bestehopp på 8,29 meter. Han hoppet over 8,20 meter flere ganger denne sesongen, og hoppet 8,57 meter i et stevne i Madrid i juli, men medvinden var for kraftig til at det telte som rekord. Han vant Athens Grand Prix, med lengden 8,24. Han lyktes ikke i å ta medalje ved VM i friidrett 2009 i Berlin, men endte på fjerdeplass. Måneden etter vant han imidlertid World Athletics Final i Thessaloniki. 
2010-sesongen startet bra, med gull i VM i friidrett innendørs i Doha. Han hoppet 8,17 meter i finalen, og slo Godfrey Khotso Mokoena med 9 cm. Landsmannen Mitchell Watt tok bronsen. Igjen vant han det australske mesterskapet, med et kjempehopp på 8,78 meter i siste hopp. Medvinden var imidlertid for kraftig til at hoppet er gyldig som rekord. Han deltok i alle syv Diamond League-stevnene dette året, og endte på andreplass sammenlagt. I oktober vant han lengde i Samveldelekene 2010 i Delhi i India, foran Greg Rutherford og Ignisious Gaisah. 
Han deltok ved VM i friidrett 2011, og hoppet 7,89 i kvalifiseringsrunden, men gikk ikke videre til finalerunden. Han deltok også ved VM i friidrett 2013, men fikk tre døde hopp i kvalifiseringen, og endte opp uten gyldig lengde.
Ved VM i friidrett innendørs 2014 fikk han 14. beste lengde i kvalifiseringsrunden, og gikk ikke videre til finalerunden. Han kom på 4.-plass ved Samveldelekene 2014, med 8,00 meter. 
Ved VM i friidrett 2015 hoppet han 8,24 i finalen, og fikk VM-sølv bak Greg Rutherford.
Göynem

Göynem er en tyrkisk landsby i Konya, ikke langt fra byen Beyşehir, med litt over 1477(2012) innbyggere . Landsbyen ligger omtrent 3 timer nord for feriebyen Alanya og litt under en time fra Beyşehir. Mange av innbyggerne ble de første tyrkiske innvandrerne til Norge etter at en stor flom hadde skylt vekk mye av livsgrunnlaget deres på slutten av 60-tallet. Så mange som 1200 personer har forlatt landsbyen Göynem, og de fleste har kommet til Norge, og flere av dem slo seg ned i Drammen og Oslo .
Personer fra eller med tilknytting til Göynem har opprettet eget fotballag, Øvre Steinar FK, som pr 2013 spiller i 5.divisjon i Stavanger Rogaland. Ellers er personer fra Göynem i varierende grad aktive spesielt i de religiøse trossamfunnene i Drammen og i den lokale næringsvirksomheten her, og i mindre grad i lokalpolitikk . Blant de mer kjente forretningene er daligvarebutikken Nor-Gøy Dagligvare As  og vareimportbedriften Nor-Gøy Import AS .
Det finnes trolig like mange med bakgrunn fra Göynem i Norge som det finnes i Tyrkia.
One Size Fits All (Frank Zappa-album)

Sporliste

Alle sangene er skrevet av Frank Zappa.
Wasserstraßenkreuz Magdeburg

Wasserstrassenkreuz Magdeburg (Magdeburg vannveiskryss) er en farbar akvedukt ved Magdeburg i den tyske delstaten Sachsen-Anhalt. Broen ble åpnet i 2003 og forbinder Elbe-Havelkanalen med Mittellandkanalen, ved å krysse Elbe. Kanalbroen er verdens lengste farbare akvedukt, med en lengde på 918 meter.
Tidligere lå Elbe-Havelkanelen og Mittellandkanalen på hver side av Elben ved Magdeburg og fartøyer som skulle forflytte seg mellom kanalene ble nødt til å gjøre en omvei på 12 kilometer og dessuten gå gjennom Niegrips sluse. Dette innebar at både trafikken fra den ene siden ble nødt til å gå oppstrøms på Elben som ikke sjelden gjør 4-5 knop, i tillegg til å skulle sluses.Fra tid til annen har også Elben hatt lav vannstand som har medført problemer, bl.a. med omlasting.

Historie

Kanalingeniører begynte å planlegge en samordning av de to kanalene allerede i 1919 og en etappe i dette prosjektet (Rothense løfteverk) sto klart i 1938. Den andre verdenskrigens vansker og senere den kalde krigens manglende samarbeid gjorde at prosjektet ikke ble fullført.
Tysklands gjenforening i 1989 og behovet for effektiv transport med båt medførte at kanalbroen igjen ble et prioritert prosjekt. Arbeidet ble påbegynt i 1997, tok seks år og kostet 500 millioner euro. Kanalbroen knytter nå Berlins indre havn med havnene langs Rhinen.

Brofakta

Kanalbroen krysser Elben og er 918 meter lang, hvorav 690 meter over land og 228 meter over vann. Bredden er 34 meter og dybden i elven 4,25 meter. Spennet er 106 meter høyt og frigangen under boren er 90 meter x 6,25 meter. Broen ble påbegynt 1998 og stod klar 2003. Konstruksjonen krevde 24 000 tonn stål og 68 000 kubikkmeter betong.

Sluser

I tillegg til kanalbroen ble det oppført en dobbelsluse for å flytte fartøyene fra de ene nivå på Mittellandkanalen og et annet på Elbe-Havelkanalen. I tillegg ble det byggen en enkeltsluse ved Rothensee, for å komme til og fra Magdeburgs havn på Elben. Denne enkeltslusen er parallell med Rothensees løfteverk og kan ta imot større fartøyer enn selve løfteverket.

Turisme

Kanalbroen er åpen for trafikk og har både parkering, sykkel- og gangfelt og informative skilter om broens oppføring og historie. Selve broen ligger ved Hohenwarte ved Magdeburg.
Washington Allston

Utdanning og reiser

Allston gikk ut fra Harvard College i 1800. Deretter seilte han til Europa, der han tilbragte tre år med å studere kunst ved Royal Academy i London. Den britisk-amerikanske maleren Benjamin West ledet akademiet da.
Fra 1803 til 1808 besøkte han store museer i Paris, deretter museer i Italia, der han møtte Coleridge, en venn han beholdte livet ut. Samuel F. B. Morse var en av Allstons kunststudenter, og fulgte Allston til Europa i 1811.
Etter sin reise gjennom Vest-Europa bosatte han seg i London, der han mottok berømmelse og priser for sine bilder. Han er onkel de malerne George Whiting Flagg og Jared Bradley Flagg, begge disse studerte også under Allston.

Anerkjennelse

Allston ble av og til kalt «den amerikanske Titian» fordi hans stil minnet om den store venetianske renessansemaleren, med deres bruk av dramatiske fargekontraster. 
I 1818 reiste han tilbake til USA, og bodde i Cambridge i Massachusetts i 25 år, fram til sin død i 1843, i en alder av 64 år.
Munnkurv

Munnkurv eller en munnkorg er en bruksmessig anordning laget av lær, kunststoff, metall eller en kombinasjon, som kan plasseres rundt snuten og kjevene på hunder, slik at de ikke kan bite andre dyr og mennesker.
Munnkurver lages med forskjellig utforming og størrelse, slik at de kan tilpasses ulike hunderaser. Munnkurven plasseres rundt snuten og kjevene og festes gjerne rundt halsen på hunden. Noen typer kan også ha stropper som løper over skallen på hunden. Munnkurver er gjerne konstruert slik at hunden kan bevege kjevene fritt eller delvis fritt på innsiden.
Munnkurv brukes helst på skarpe hunder eller hunder som skal konkurrere mot andre hunder, for eksempel i lure coursing eller hundeveddeløp. Også politiet og forsvaret bruker av og til munnkurv på sine tjenestehunder, spesielt når hundene skal omgås publikum.

Uttrykk

Munnkurv er også et uttrykk som brukes i overført betydning for å indikere at en eller flere personer ikke får lov til å uttale seg om visse saker og hendelser, men det kan ikke sammenstilles med taushetsplikt.
Wachtmeister

Wachtmeister er en svensk adelsslekt med opphav i Dagö i Estland, som innvandret til Sverige på 1500-tallet. Navnet av tysk for den militære graden sersjant. Slekten ble introdusert på Riddarhuset i 1689 i en friherrelig og en grevelig hovedgren; Wachtmeister af Björkö nr 31 samt Wachtmeister af Johannishus nr 25. Den friherrelige grenen døde ut i mannslinjen i Sverige 11. juli 1889, men lever fortsatt i Tyskland. En gren av Wachtmeister af Björkö fikk 17. januar 1816 grevelig verdighet i Preussen.
David Jewett

Liv og virke

Jewett studerte for en karriere innen juss, men gikk inn i den amerikanske marinen under den fransk-amerikanske krig med kommando over den 15-kanoners korvetten USS «Trumbull». Etter at det fiendtlige forholdet til Frankrike ble avsluttet i 1800, forlot Jewett marinen. Han sluttet seg igjen til marinen under den britisk-amerikanske krig, der han gjorde tjeneste som kaper.
Etter den konflikten tilbød Jewett seg å tjenestegjøre for nylig uavhengige Provincias Unidas del Río de la Plata, forløperen til staten Argentina. Hans tilbud ble akseptert og hans kapervirksomhet overfor spanjolene ble godkjent. Han ble utnevnt til oberst i den argentinske marinen.
Jewett ble gitt kommandoen over fregatten «Heroína» i 1820 og satte ut på en reise preget av uhell, mytteri og skjørbuk. Av besetningen på 200 ble om lag 80 enten syke eller døde da de i oktober ankom Puerto Soledad på Falklandsøyene. Der fant de at det lå om lag 50 britiske og amerikanske selfangstskuter.
Jewett valgte å hvile og komme på fote igjen på øyene, og søkte hjelp hos den britiske utforskeren James Weddell. Weddell rapporterte at bare 30 sjømenn og 40 soldater av et mannskap på 200 var tjenestedyktige, og at Jewett sov med pistoler ved hodet etter et mytteriforsøk. Den 6. november 1820 heiste Jewett flagget til Provincias Unidas del Río de la Plata og hevdet besittelse over øyene og overleverte en skriftlig erklæring til Weddell.
I nyere litteratur omtales ofte dette brevet som erklæringen utstedt av Jewett. Weddell hadde ingen tro på at Jewett handlet ut fra Provincias Unidas del Río de la Platas interesse, men heller at Jewett hadde oppsøkt havnen for å skaffe forfriskninger til sitt mannskap, og at bakgrunnen for å ta øyene i besittelse var for å sikre retten til vraket av det franske skipet «Uranie» som hadde forlist ved inngangen til Berkeley Sound. Weddell forlot øygruppen 20. november 1820 og noterte at Jewett ikke var ferdig med å reparere «Heroína».
Jewett hadde forut for dette krysset grensen fra kaper til pirat etter å ha tatt det portugisiske skipet «Carlota» som prise. Da han forlot Falklandsøyene tok han den amerikanske skonnerten «Rampart» som prise, noe som resulterte i diplomatiske protester fra USA. Han ble løst fra kommandoen over «Heroína» i februar 1821.
Jewett sluttet seg deretter til den brasilianske marinen og ironisk nok kjempet han mot Provincias Unidas del Río de la Plata senere i karrieren.
Lincoln bispedømme (England)

Historie

Bispedømmet sporer sine røtter i en uavbrutt linje tilbake til Lindine bispedømme (eller Lindsey), som ble grunnlagt i 678. Det ble forent med det nå historiske bispedømmet Dorchester tidlig på 1000-tallet. Lindine var en periode Europas største bispedømme, og strakte seg fra elven Themsen og til utløpet for elven Humber. Siden gikk det kraftig ned i størrelse. I 1072 flyttet Remigius de Fécamp, biskop under Vilhelm Erobreren, det til Lincoln, skjønt biskopen av Lincoln beholdt store landeiendommer innenfor Oxfordshire. Grunnet denne historiske forbindelsen var Banbury et særeie av biskopen i Lincoln.
I 1541 ble Peterborough og Oxford utskilt. Dette førte til at Lincoln ble bestående av to deler, nord og sør, uten direkte forbindelse. I 1837 ble den sørlige delen overført til andre bispedømmer: Bedfordshire og Huntingdonshire til Ely bispedømme; Hertfordshire til Rochester bispedømme; og Buckinghamshire til Oxford bispedømme. Også i 1837 ble grevskapet Leicestershire overført fra Lincoln til Peterborough (og ble det uavhengige Leicester bispedømme i 1927). Erkebiskopen av Nottingham ble overført til Lincoln bispedømme på samme tid.
Jørgen Ingmann

Bakgrunn

Som den mellomste av tre sønner til en jernbanearbeider begynte Ingmann å spille fiolin da han var ti år gammel. Etter at han var ferdig på skolen, begynte han på en utdannelse innen trykkeribransjen. Han sparte en del av det han tjente for å kjøpe sin første gitar. Senere forlot han den trygge jobben og ble med i orkestrene til Roger Henrichsen og Bertrand Bech. Under andre verdenskrig begynte han et samarbeid med Svend Asmussen, en av de mest kjente skandinaviske jazzmusikerne på den tiden.
På denne tiden ble Ingmann kjent med sangeren Grethe Clemmensen, som han giftet seg med i 1956. I slutten av 1950-årene opptrådte han først med Jørgen Ingmann-kvartetten og senere med sin kone.
I slutten av 1950-årene endret han artistnavet sitt til Jørgen Ingmann and his guitar. Under dette navnet spilte han inn «Apache» i 1961, som ble nummer fire på hitlistene i Canada og nummer to i USA. Hans egen versjon av Silvana Manganos «Anna» ga ham moderat suksess på listene i USA.
I 1975 ble Jørgen og kona Grethe skilt, men i slutten av 1980-årene fant de sammen igjen, før hun døde i 1990.
Han trakk seg tilbake som utøvende musiker i 1984.
Bambus

Bambus (Bambuseae) er en generell betegnelse på et sted mellom noen hundre og ett tusen arter i flere planteslekter i gressfamilien. De fleste artene av bambus er treaktige, og enkelte kan også bli høye som trær. Bambus vokser i Asia, Mellom-Amerika og Sør-Amerika, og noen arter i deler av Afrika og Australia.
Bambus brukes også som norsk navn på planteslekten Bambusa som omfatter over 70 arter. Bambus-slekten selv har hele 1439 arter!
Bambusen er så spesiell fordi den kan bli opptil 15 meter på bare seks måneder. Den er i tillegg spesiell fordi den ikke krymper og sveller på langt nær så mye som treverk. Hardheten er også betraktelig bedre. 
Bambus er også viktig mat for panda, 99 % av det de spiser er bambusskudd. I Kina vokser det spesielt mye av denne planten.
Den største bambusarten (Dendrocalamus giganteus)  kan bli opptil 40 meter høy og den kan vokse nesten en meter på et døgn.
Noen arter kan dyrkes selv i Norge, f.ex. Fargesia murieliae
Tyskland under OL

Den tyske delingen etter andre verdenskrig

Etter at tyske organisasjoner hadde blitt oppløst av de allierte i 1947, anerkjente IOK i 1950 det omorganiserte Nationales Olympisches Komitee für Deutschland som nasjonal olympisk komité for hele Tyskland med base i Vest-Tyskland. Grunnet den kalde krigen ble den østtyske staten, Den tyske demokratiske republikk, dannet i oktober 1949 og en separat nasjonal olympisk komité for Øst-Tyskland ble etablert i 1951. Den ble ikke anerkjent med en gang av IOK, som frem til 1965 krevde at utøvere fra Øst-Tysklands olympiske komité skulle slå seg sammen med det tyske laget representert av komitéen i Vest-Tyskland. Dette laget deltok fra 1956 til 1964, og er av IOK i ettertid gitt navnet Det forente Tyskland (Équipe Unifiée d'Allemande – EUA), men ble på den tiden kun betegnet som Tyskland – GER. 
Som et resultat av at Tyskland ble delt, deltok to uavhengige tyske lag fra 1968 til 1988 i hver av lekene; de originale betegnelsene var GER for Forbundsrepublikken Tyskland (Vest-Tyskland) og GDR for Den tyske demokratiske republikk (Øst-Tyskland). I 1980 ble den vesttyske koden forandret til FRG, og IOK har i ettertid benyttet koden for hele perioden. Øst-Tyskland sluttet å eksistere i 1990, og staten ble innlemmet i Forbundsrepublikken Tyskland. Tyskland ble fra og med Vinter-OL 1992 igjen representert av ett lag betegnet som GER.
Tidlig på 1950-tallet hadde det fransk-okkuperte Saarland sin egen nasjonale olympiske komité og deltok i Sommer-OL i 1952, før de ble med som en del av det forente tyske laget i 1956 og ble innlemmet i Vest-Tyskland i 1957.
Pseudodolbina

Utseende

Middelsstore (vingespenn 60-70 millimeter), brunspraglete svermere. Forvingen har en liten, hvit flekk nær midten.

Levevis

Larvene har blitt funnet på planter i slekten Strobilanthes (akantusfamilien). Disse svermerne lever i åsene under Himalaya.

Utbredelse

Artene er utbredt i India, Bhutan, Nepal og Tibet.
Apache Tomcat

Apache Tomcat er Apache Software Foundation sin implementasjon av en Java «servlet container».
Tomcat gjør det mulig å kjøre Java-baserte webapplikasjoner som er basert på servlet eller JSP standardene.
Egressiv

En egressiv luftstrøm er (i fonetikken) navnet på en luftstrøm som er utgående, i motsetning til ingressive. De aller fleste språklyder er dermed egressive språklyder.
Folkeavstemningen om Danmarks tilslutning til den felles europeiske patentdomstol

Folkeavstemningen om Danmarks tilslutning til den felles europeiske patentdomstol var en folkeavstemning i Danmark søndag den 25. mai 2014, om hvorvidt Danmark skulle tilslutte seg avtalen om den felles europeiske patentdomstol og en patentreform.
Ved avstemningen stemte 62,5 % av de fremmøtte ja til tilslutningen, mens 37,5 % stemte nei. Det var 55,85 % av de stemmeberettigede som valgte å stemme.
Folkeavstemningen falt sammen med europaparlamentsvalget 2014 i Danmark, som ble holdt samme dag.

Bakgrunn

Folkeavstemningen var nødvendig idet Danmark avgir suverenitet i henhold til Grunnlovens paragraf 20, og at det ikke var et 5/6 flertall i Folketinget i favør av lovforslaget om avtalen. Folkeavstemningen var ikke en avstemning om den felles europeiske patentdomstol som sådan, da denne øyensynlig vil bli opprettet enten Danmark tilslutter seg avtalen om opprettelsen eller ikke.
Danmark ville tiltre patentdomstolavtalen medmindre et flertall stemte imot, og at dette flertallet utgjorde minst 30 prosent av alle stemmeberettigede.
På selve valgdagen var det 4.124.696 stemmeberettigede, hvorav 2.303.783 valgte å stemme, tilsvarende en stemmeprosent på 55,85. Blant de avgitte stemmene var 83.879 dog blanke eller ugyldige, hvorfor kun 2.219.904 stemmer reelt telte med. På disse var det på 1.386.881 satt kryss ved ja, mens 833.023 hadde kryss ved nei. Det var således et flertall på 62,5 % mot 37,5 % av de gyldige stemmene for tilslutning. Den ovennevnte 30 %-regelen ble således ikke relevant idet 1.237.491 av de avgitte stemmene skulle ha satt kryss ved nei, eller 55,7% .
I følge InfoMedia anvendte ja-siden 13 ganger så mye penger på annonsering i aviser som nei-siden .
Rosenborg Ballklub i 1990

Tabell

 

Spillerstall

Førsteellever
Fylkesvei 2812

Fylkesvei 2812  går mellom Hagen og Tøddøl bru i Nore og Uvdal kommune. Veien er 6,4 km lang.
Frem til 2019 hadde veien betegnelsen Fylkesvei 123.
Gállogieddi friluftsmuseum

Gállogieddi er et samisk friluftsmuseum i Evenes kommune i Nordland. Stedets norske navn er Myrnes; det samiske navnet kan oversettes med «storstein-marka». Den samiske kulturfestivalen Márkomeannu arrangeres årlig på Gállogieddi. Etter at museet ved Várdobaiki kultursenter ble opprettet i 2010, ble driftsansvaret for Gállogieddi friluftsmuseum overført fra Evenes kommune til Várdobáiki.
Museet er et fraflyttet markesamisk gårdstun. Den første faste bosettingen her fant sted mot slutten av 1700-tallet da reindriftssamen Jon Nilsen og hans familie slo seg ned her. Området i og rundt markebygdene i Evenes var godt kjent for reindriftssamene; hver vår flyttet de fra vinterbeitene på svensk side til sommerbeitene ved norskekysten. Mange av reindriftssamene ble etter hvert bofaste, og dette er grunnlaget for dagens markebygder. Stuehuset og fjøset på gården er fra 1895. 
Gállogieddi åpnet som museum i 1990, og består i dag av gamme, tradisjonell buestangslavvo, våningshus, fjøsbygning, eldhus, stabbur, skjeltersjå, jordkjeller og en samling av gamle gjenstander og redskaper.
I august 2017 besøkte kronprins Haakon museet under en markering av en fullført registrering av samiske bygninger fra før 1925. Sametinget, Riksantikvaren og Klima- og miljødepartementet samarbeidet om registreringen.
Archidermaptera

Utseende

Archidermaptera hadde uleddede haletråder som kunne bli svært lange, men som ikke var så kraftige som tengene på moderne saksedyr. Føttene var fire- eller fem-leddete, ulikt moderne saksedyr som bare har tre fotledd.

Utbredelse

Denne gruppen har ingen nålevende arter. De fossile artene stammer fra jura-tiden fra Kasakhstan og Russland.
Lite seljefly

Utseende

Et middelsstort (vingespenn 24 – 34 mm), gulbrunt, tettbygd nattfly. Hannen har smalt fjærformede antenner. Den er i gjennomsnitt mindre enn de andre Orthosia-artene som finnes i Norge og kan kjennes på dette, og på forvingens mellomlinjer. Forvingen er gulbrun med spredte, mørkere skjell. Mellomlinjene, som avgrenser vingens midtfelt, er markert som rekker av små, svarte flekker. I midtfeltet sitter nyre- og ringmerkene, som er nokså utydelige, bortsett fra at nyremerkets nedre del er mørk brun og står fram som en mørk flekk. Bakvingen er lysgrå.
Larven er grønnsvart med smale, hvite lengdestriper.

Levevis

Lite seljely finnes i skog og hager. Larvene løever på ulike løvtrær og busker, blant andre eik (Quercus spp.) og viere (Salix spp.). De voksne sommerfuglene flyr om natten i mars – april og besøker blomster (gåsunger) av selje.

Utbredelse

Arten er utbredt i Europa. I Norge er den funnet på Sørlandet, det sørligste Østlandet og i Rogaland.
Xysticus kochi

Utbredelse

Xysticus kochi er utbredt i hele Europa og østover i Sentral-Asia. Den finnes i Norge, men er sjelden og finnes på Nasjonal rødliste i kategorien Nær truet (NT).

Utseende

Xysticus kochi er lyst eller litt mørkere brun eller rødbrun, med lysere eller mørkere flekker. Mange av artene i slekten Xysticus er ganske lik hverandre og er variable i farge, selv om enkelte kan ha artstypiske flekker (mønster). For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp og et hode-bryst parti, kalt cephalothorax. Hodet har forfra en slags firkantet form. Foran på hodet er det åtte øyne. Hos krabbeedderkopper er de to fremste beina ekstra kraftige og lange, mens de to bakerste beina er kortere.
NM i judo 1996

NM i judo 1996 ble arrangert i Trondheim 14. april.
Kongepokalene ble vunnet av Liv Bue og Alfredo Chinchilla.
Ragnar Hvidsten

Internasjonal karriere

Hvidsten fikk sin landslagsdebut for Norge i en vennskapskamp mot Jugoslavia i november 1950. Han fikk sitt første landslagsmål i sin fjerde landskamp mot Irland i mai 1951 og scoret sitt andre og siste mål mot Island i juli samme år. Hvidsten ble tatt ut i den norske troppen til Sommer-OL 1952 i Finland sammen med blant andre klubbkameraten Thorbjørn Svenssen. Hans siste kamp av i alt 21 kamper med flagget på brystet kom under nordisk mesterskap mot Sverige i september 1955.
Zhao (navn)

Zhao (pinyin: Zhào, Wade-Giles: Chao, forenklet kinesisk: 赵, tradisjonell kinesisk: 趙, vietnamesisk: Triệu, hangul; 조, Cho eller Jo) er et alminnelig kinesisk slektsnavn, det 7. mest utbredte i Fastlands-Kina. Slektsnavnet har sin opprinnelse i oldtidsstaten Zhao.
Zhao kan også være det mer sjeldne slektsnavnet 兆.
Zhao på kantonesisk romaniseres gjerne Chu, Chiu, Chew, Jue eller Siu.